*Tämä artikkeli kertoo rikollisesta. Steen Christensen on myös suomalaisen rap-artisti Seppo Lampelan entinen taiteilijanimi.*
**Steen Viktor Christensen** (s. 9. lokakuuta 1964) on tanskalainen rikollinen, joka tuli Suomessa tunnetuksi syksyllä 1997 Helsingissä tekemistään poliisimurhista.

Christensen tuomittiin Tanskassa vuonna 1992 kahdeksitoista vuodeksi vankeuteen yhdeksästä pankkiryöstöstä 1986–1989, panttivankien ottamisesta ja pankkivirkailijan raiskauksesta. Hänellä oli myös kolmen vuoden lisätuomio huumeiden salakuljettamisesta vankilaan. Vankilaviranomaiset päästivät Christensenin Vridsløselillen vankilasta vuoden 1997 syksyllä vartioimattomalle 12 tunnin lomalle poliisin vastustuksesta huolimatta. Christensen jäi palaamatta lomalta 15. syyskuuta ja karkasi Ruotsin kautta Suomeen ja tappoi kaksi poliisia. Hän oli tullut Suomeen Ruotsista laivalla syyskuun puolivälissä, omien sanojensa mukaan perimään velkojaan.

Poliisisurmat
-------------

Muistokynttilöitä ja kukkia poliisien surmapaikalla 22.10.1997.
Christensen ryösti Hotelli Palacen yöportierin 22. lokakuuta 1997 ja ampui pakomatkallaan kaksi poliisia, ylikonstaapeli Eero Kalevi Holstin (s. 29. joulukuuta 1941) sekä vanhemman konstaapelin Eero Antero Palon (s. 26. lokakuuta 1965), Helsingin Ullanlinnan Tehtaankadun ja Kapteeninkadun risteyksessä. Tapaus käynnisti ennennäkemättömän ajojahdin Suomessa. Christensen saatiin kiinni kolme päivää myöhemmin Hämeenlinnassa, kun hän oli pakenemassa Hotelli Vaakunasta sen jälkeen kun hän oli yrittänyt itsemurhaa usein keinoin mm. viiltelemällä. Hän oli asunut hotellissa nimellä Kim Andersen. Ryöstön motiiviksi Christensen totesi rahapulan, koska Pietarinkatu 11:ssa sijainneen huoneistohotellin vuokrat olivat häneltä rästissä. Hän oli asunut hotellissa nimellä Martin Thogersen. Saaliiksi hän sai 6690 markkaa eli noin 1150 euroa.

Oikeudenkäynti
--------------

Oikeudenkäynnissä Helsingin käräjäoikeudessa Christenseniä avusti asianajaja Aarno Arvela. Christensen myönsi välittömästi olevansa syyllinen kahteen murhaan ja ilmoitti, että ei aio valittaa tulevasta tuomiostaan.

Christensen lähetettiin vastustuksestaan huolimatta mielentilatutkimukseen Niuvanniemen sairaalaan. Hän oli sairaalassa 21 vuorokautta, minkä jälkeen tutkimus keskeytettiin, koska Christensen ei ollut suostunut minkäänlaisiin psykologisiin testeihin tai tutkimuksiin. Tutkimuksen keskeytymisestä huolimatta Terveydenhuollon oikeusturvakeskus (TEO) kirjoitti Christensenin mielentilasta lausunnon. Lausunnon mukaan Christensen toimi täydessä ymmärryksessä ja on erittäin vaarallinen rikoksenuusija. 

Christensen tuomittiin 7. toukokuuta 1998 elinkautiseen vankeuteen ampuma-aserikoksesta, törkeästä ryöstöstä ja kahdesta murhasta. Hänet lähetettiin omasta pyynnöstään suorittamaan rangaistustaan Tanskaan Herstedvesterin vankilaan. Lisäksi hänet tuomittiin korvaamaan kuolleiden poliisien omaisille, Valtiokonttorille ja Hotelli Palacen vahtimestarille yhteensä lähes 275 000 markkaa (noin 46 300 euroa) sekä maksamaan yhdelle alaikäiselle lapselle elatusta 3 873 markkaa (noin 651,40 euroa) kuukaudessa. Summa koostui muun muassa perhe-eläkkeistä ja korvauksista henkisistä kärsimyksistä. Kautta aikojen laajimman rikollisen ajojahdin kustannusten lisäksi valtion maksettavaksi jäi yli 62 500 markan (noin 10 500 euroa) oikeudenkäyntikulut.

Vankeusaika
-----------

Toimittaja Matts Dumell kävi haastattelemassa Christenseniä Hämeenlinnan vankilassa neljä päivää ennen tämän siirtoa Tanskaan. Haastattelu näytettiin Nelosen *Rikosraportti*-ohjelmassa.

Tapaus herätti Tanskassa laajaa keskustelua siitä, minkälaisia vankeja ja millä edellytyksillä maan rangaistuslaitoksista voidaan lomille laskea.

Tanskalaislehti Berlingske Tidende ilmoitti 7. helmikuuta 2000 Christensenin avioituneen vuonna 1997 kirjeenvaihdon välityksellä tutustumansa hieman yli 20-vuotiaan suomalaisen naisen kanssa, joka odotti hänelle lasta.

Herstedvesterin vankilassa, jossa muutenkin ovat Tanskan vaarallisimmat rikolliset, on erityisjärjestelyt nimenomaan Christensenin karkaamisen estämiseksi. Siksi Tanskan oikeusministeriö antoi vankilalle ylimääräisen neljän miljoonan kruunun (noin 500 000 €) määrärahan vankilan valmistelutöitä varten ennen Christensenin siirtoa Herstedvesteriin.

Lähteet
-------

* Rytsä, Paavo: Christensen kiinni kolmen päivän päästä *Yle Elävä arkisto*.  8.12.2006. Viitattu 22.10.2018.

### Viitteet

1. 1 2 3  Masentunut Steen Christensen yritti itsemurhaa hotellissa Katuva tanskalainen kirjoitti hotellissa viestin surmattujen omaisille *Helsingin Sanomat*.  27.10.1997. Viitattu 31.8.2019.
2. 1 2 3 4 5  Steen Christensen: Pyövelin puheenvuoro *City*. Viitattu 31.8.2019.
3. 1 2 3 4 5 6 7  Larros, Heini & Suhonen, Pete: Steen Christensen: Pyövelin puheenvuoro *City -lehti*.  27.11.1998. Viitattu 22.10.2018.
4. ↑  Mäkinen, Rami: Steen Christensen yrittää vapaaksi – Tällaisessa paikassa poliisimurhaaja istuu tuomiotaan *Ilta-sanomat*.  4.3.2017. Viitattu 22.10.2018.
5. ↑  Rådhuspladsen 37 1785 København V. Telefon: 33111313 Fax: 33141000: Likviderede betjente med nakkeskud: Nu vil Steen løslades *ekstrabladet.dk*. Viitattu 31.8.2019. (tanskaksi)
6. 1 2  Palmén, Tiia: Poliisisurmat järkyttivät Suomea 1997 – kaksi poliisia ammuttiin kadulle *Iltalehti*.  19.6.2016. Viitattu 22.10.2018.
7. 1 2  20 vuotta sitten aamuyöllä tanskalainen vankikarkuri Steen Christensen saapui hotelli Palaceen ja nosti aseen kohti yöportieeri Mikko Tähtisen kasvoja – 30 minuuttia myöhemmin kaksi poliisia makasi teloitettuna kadulla *Helsingin Sanomat*.  20.10.2017. Viitattu 31.8.2019.
8. ↑  Eero Kalevi Holsti *BillionGraves*. Viitattu 22.10.2018.
9. ↑  Eero Antero Palo *BillionGraves*. Viitattu 22.10.2018.
10. ↑  Reinboth, Susanna: Masentunut Steen Christensen yritti itsemurhaa hotellissa Katuva tanskalainen kirjoitti hotellissa viestin surmattujen omaisille *Helsingin Sanomat*.  27.10.1997. Viitattu 22.10.2018.
11. ↑  Reinboth, Susanna: Christensen myönsi omin sanoin syyllisyytensä kylmäverisiin poliisimurhiin.  *Helsingin Sanomat*, 3.2.1998. Artikkelin verkkoversio. Viitattu 22.10.2018.
12. ↑  Parkkonen, Mika: Christensenin mielentilatutkimus päättyi Kuopiossa.  *Helsingin Sanomat*, 27.3.1998. Artikkelin verkkoversio. Viitattu 22.10.2018.
13. ↑  Rådhuspladsen 37 1785 København V. Telefon: 33111313 Fax: 33141000: Politimorder skal blive bag tremmer: Derfor fik han afslag *ekstrabladet.dk*. Viitattu 31.8.2019. (tanskaksi)
14. ↑  Steen Christensen naimisiin suomalaisnaisen kanssa *MTV Uutiset*.  7.2.2000.  Arkistoitu 21.8.2016. Viitattu 19.6.2016.

Aiheesta muualla
----------------

* Tapiola, Paula: Lehti: Poliisimurhaaja Steen Christensen haluaa ulos vankilasta – istunut 25 vuotta rangaistuksistaan *Yle - Uutiset*.  21.3.2017. Viitattu 22.10.2018.
* Rytsä, Paavo: Tehtaankadun poliisisurmat 1997 *Yle Elävä arkisto*.  8.12.2006. Viitattu 22.10.2018.
* Paavilainen, Marja: Aika voi auttaa psykopaatin hoidossa *Yle - Akuutti*.  21.1.2003. Viitattu 22.10.2018.
* Suomen kaikki poliisisurmat (Julkaistu Alibin numerossa 8/2007) *Alibi -lehti*.  1.8.2007. Viitattu 22.10.2018.